
Da li je određena donja granica u vezi s učenjem ajeta na jednom rekatu, i da li se u obzir uzima dužina ajeta? Allah vas nagradio!


* 
* 
* 
* 
* 
* 
* 

 
Koliko se najmanje ajeta može proučiti u namazu?

U šerijatsko-pravnim izvorima, koliko mi je poznato, ne postoji validan argument koji precizira najmanji broj ajeta koji se treba proučiti na jednom rekatu. Nekada će čovjek moći proučiti više, a nekada manje ajeta, ovisno o svom tjelesnom, psihičkom i duševnom stanju. Imam Muslim, 6/6/727, Ibn Huzejme, 2/163-164/1115, Hakim, 1/450/1152, i neki drugi muhaddisi zabilježili su da je Resulullah, sallallahu alejhi ve sellem, na prvom rekatu sabahskog sunneta učio: **“Kulu amenna billahi…”**1, a na drugom rekatu: **“Kul ja ehlel-kitabi talev…”**2 U drugoj verziji, koju je sa ispravnim lancem prenosilaca zabilježio Ebu Davud, 1/234/1121, stoji da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, na drugom rekatu sabahskog sunneta učio: **“Felemma ehasse Isa minhumul-kufre…”**3 Otuda, ako čovjek prouči makar jedan ajet dužine navedenih ajeta, postupio je ispravno, mada je Allahov Poslanik, sallallahu alejhi ve sellem, pretežno učio više ajeta, i to je, naravno, bolje i vrednije. Međutim, ako neko želi proučiti nekoliko kratkih ajeta, onda mu je bolje proučiti kratku suru, koja predstavlja jednu samostalnu cjelinu, za razliku od kratkih ajeta koji su većinom usko vezani za prethodne ili slijedeće, a Allah najbolje zna.


\_\_\_\_\_\_\_\_\_\_\_\_


1 136. ajet sure El-Bekare.  

2 64. ajet sure Ali Imran.  

3 52. ajet sure Ali Imran.



Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")*** – preuzeto iz knjige “FETVE (Pravne decizije)”


Preuzmite knjigu u pdf formatu:  

<https://pitajucene.com/wp-content/uploads/2019/06/Fetve-Pravne-decizije-mr.Safet-Kuduzovic.pdf>


